尤美軒
作者：程迥
朝代：宋

paragraphs: 儒賢不自居，遠慕六一翁。
洞巖天下奇，超出滁山峰。
鬰積秀和氣，鍾我蓋世公。
冰玉相輝映，盛事古無同。
公今忽乘箕，而我來自東。
列炬照幽遠，捫蘿扣玲瓏。
陽崖能奪景，陰岫自藏風。
巉絕異狀至，淙激洑流通。
須臾鍾磬發，乃得梵王宮。
亭製亦云舊，遠日增憑空。
禪老霜顛毛，歷歷記前蹤。
名儒天一涯，悵仰無歡悰。
諸友命之賦，萬象驕莫從。
異時憐湛輩，名託峴山崇。